khistorydata/jeongjo-sjw-relations huggingface dataset:
정조 5년 · 목
予曰。近來百度懈弛。萬事頹惰。無修擧。故予之前後勤勤於內閣事。非獨爲其官華顯而然也。念予至意。在於朝廷縉紳飭躬之效。欲先自內閣始。爾等體予之苦心。時任原任中。有實故外。其令明日齊會於本閣。論列草記。而如或有一毫不合於意者。各出所見。以爲論啓之地。而如是下敎之後。若有一半分不遵節目而違越者。決不容恕。竝須分付宜矣。予曰。俄者政院故事着意修擧之意。下敎於右副矣。承宣亦爲同寅協恭宜矣。敬養曰。聖敎如是懇惻。臣敢不奉承乎。
정조 5년 · 강
命文臣製述居首人施賞。外等奉常主簿孫處仁重推。
정조 5년 · 목
敎曰。文臣製述居首人施賞。依例捧傳旨。又因文臣製述時外等奉常主簿孫處仁罷職傳旨。敎以。旣是明經科。則不閑科體。容或可恕。今番參酌。以從重推考傳旨捧入。後不寬假。使之着意肄業。
정조 5년 · 강
召見咸鏡監司鄭元始于誠正閣。
정조 5년 · 목
辭陛也。○予曰。北道年來遞易頻。況且連歲告凶。民弊可悶。卿下往後。安集貧民。矯革弊瘼。以體予除送之意。元始曰。謹當殫竭奉行。而但才識魯下。似有僨誤之慮。惶懍無地。
정조 5년 · 강
命都承旨遞差傳旨付標。
정조 5년 · 목
因都承旨李★(土+甲)。左承旨徐有防。右承旨朴祐源。左副承旨沈念祖。右副承旨金宇鎭。同副承旨鄭志儉遞差傳旨。敎以。處分不可渾爾。都承旨則在藥院。今日事自有異同。一例捧入。太涉率爾。原傳旨付標。
정조 5년 · 강
命前承旨徐有防朴祐源。罷職不敍。
정조 5년 · 목
因有防祐源禁推傳旨。敎以。在院頗久。院事粗鍊之故。凡係修擧之事。每勤鞭策。而至於近來。久不如近。鍊反爲疏。朝者擧行。尤極駭然。官怠於宦成。政爲此兩承宣準備語。況是昨日坐直。則凡諸不謹。雖欲諉之他人得乎。若不處分。無以修擧院事。禁推猶是薄勘。前承旨徐有防朴祐源。罷職不敍。
정조 5년 · 강
以柳義養申應顯趙時偉宋煥億爲承旨。前望也。
정조 5년 · 강
判尹蔡濟恭陳疏自引乞遞。賜批。
정조 5년 · 목
疏略曰。臣孼由自作。罪人罔赦。揆以邦憲。斧銊猶輕。而曲荷垂憐。不置大辟。姑從譴削之勘。逬伏荒林。泣血追愆。拂拭之眷。去而益隆。特敍之敎。實出於夢想之外。況當今朔。祈祝尤切。不敢以一身廉隅。退在田里。進入城闉。京兆除命。又下此際。二載違離之餘。區區結轖之情。豈不欲趨走叩謝。以伸感激之忱。而第臣罪臣自知之矣。已難容貸。而愚昧無知之中。自底於無往非罪。大僚筵達。固其宜也。但其數三句語。太不諒臣之本情。中夜悲悼。若無所歸。然其本旨不過出於董飭之意。臣何敢更事煩瀆於君父之前也。戎懼愈切。縮伏是甘。乞遞臣職。批以。特敍意在。卿其勿辭。從速行公。
정조 5년 · 강
罷吏曹判書李衍祥職。
정조 5년 · 목
敎曰。廉防卽亦名義中一事。顧今士夫名義委靡之時。雖有過中之廉防。付之觀過之科。宜扶不宜抑。而至如今番吏判事。反於是焉。此而不警。從今以往。事係銓官。無論先事之戒與已然之迹。大臣不敢出語。言官不欲開口。將至擎拳竪拂世界而後已。其爲壞體統防言路之歎。容有旣乎。俄於筵中。面責重臣。此亦玉成之意也。吏曹判書李衍祥罷職。
정조 5년 · 강
命時囚趙時俊議處。
정조 5년 · 목
因慶尙前監司趙時俊原情啓目。敎以。草記議處。
정조 5년 · 강
命李格拿問。其外守令。新監司査實以聞。
정조 5년 · 목
因渭源[原:I-LOCATION]前郡守李格等拿處傳旨。敎以。只李格捧傳旨。其外守令。待新監司到任。査實以聞。
정조 5년 · 강
改差礪山府使徐赫修。
정조 5년 · 목
吏曹。以赫修年滿年滿七十。啓請改差也。
정조 5년 · 강
命齋儒李得履付籖。
정조 5년 · 목
成均館啓言。齋生李得履事後。齋任儒生一竝停擧。亦令草記事命下矣。李得履事後。在京曾經齋任儒生任晦周徐弘輔李漂[瑮:I-PERSON]等。一倂停擧。伊時班首。李得履之助給泮隸右袒肆虐者。非但有辱賢關。究厥所爲。所當自本館論勘。而旣非時居齋儒生。爲先付籖靑衿案。令該曹請照法勘處。允之。敎以。李得履旣以付籖。不必照律也。
정조 5년 · 강
命尹師國捧供。韓聖揆勘放。
정조 5년 · 목
義禁府。以安東前縣監尹師國拿囚啓。敎以。捧供以聞。又以中官韓聖揆。杖八十收贖。奪告身三等放送啓。敎以。如有功。減一等。
정조 5년 · 강
命時囚趙時俊照律。
정조 5년 · 목
義禁府啓言。時囚趙時俊議處事命下矣。糶糴分留。法意至嚴。身爲道臣。管下守令。雖有法外加分之請。固當嚴加防飭。而不此之爲。以量宜處之題送者。已涉可駭。至於擅分守令現發者之不卽請勘。雖曰爲慮迎送騷擾之弊云。而揆以公法。亦極駭然。請以此照律。從之。
정조 5년 · 강
命李命銓爲奴。宮奴及庫子收贖。
정조 5년 · 목
刑曹啓言。罪人李命銓。楸子島爲奴。該宮首奴世勣。白川郡。庫子奴秀億。洪川縣定配所。敎以。首奴及庫子。配亦收贖。
정조 5년 · 강
遣承旨。詣 宗廟　景慕宮。奉審摘奸。
정조 5년 · 강
遣承旨。詣 弘陵。奉審摘奸。局內 諸陵。一體奉審。
정조 5년 · 강
徽陵 慰安祭。命今十六日擧行。
정조 5년 · 목
禮曹啓言。卽接 徽陵參奉所報。則 本陵陵上曲墻西邊內面二十三尺許。今曉頹圮。東邊馬石一。向外傾側云。萬萬驚悚。依前例 慰安祭。不卜日。今十六日擧行。本曹堂上郞廳進去。請奉審後稟處。從之。
정조 5년 · 목
予曰。宋煥億入來乎。敬養曰。在外云矣。予曰。在外承旨中宋煥億。居在近郊。輒稱在外。無意供職。分義寧容如是。另加嚴飭。今明間若不上來。直捧禁推傳旨。予謂記事官鄭東浚曰。內閣所下册題目。盡爲書之乎。東浚曰。未及書之矣。予曰。下番則先退。今日內書入宜矣。
정조 5년 · 강
奎章閣。以本閣節目。各收意見啓。
정조 5년 · 목
本閣啓言。伏奉本閣節目修整。各收意見。更爲草記事命下矣。直提學鄭民始。原任直提學徐浩修。直提學沈念祖。直閣徐鼎修。待敎鄭東後等以爲。臣等旣已各出愚見。反復歸一。則到今別無異議。原任直閣鄭志儉以爲。臣於時任閣臣議定節目時。亦嘗與聞其一二。而第其中他處公私會通謁一條。時帶堂郞則因可行之。原任堂郞則似不無窒礙之慮。此一條。恐欲商量。原任直閣金宇鎭以爲。伏見節目三十一條。酌古宜今。該詳得中。行之雖久。可期無弊。臣於此毋容別見。而敢不交相勉勵。遵而勿墜。仰副我聖上董飭之盛意也。原任待敎徐龍輔以爲。伏見本閣議定節目。井然有條。燦然有據。儘爲一代之美範。而竊有一二愚見之可言者。院中相見條。有曾經直閣待敎。進拜於曾經提學直提學之禮。而此不無窒礙之端。若或以曾經直閣待敎。而資級則反居乎曾經提學直提學之右。則雖曰舊時堂郞。以崇品而反爲致拜於卑秩者。揆諸事面。恐或未安。此則似宜有裁酌通變之道。路上相見條。有曾經右位。雖非本職。先生待之。一如本職先生之文。而原節目中。無本職先生路上相見之禮。此亦似不可不添入云。諸臣之議。大體同然。而志儉龍輔所陳。儘有意見。不妨釐改。何以爲之。敎以。閣例儘極該恰。如不作我一副當防範。逐段踐履。秪資他傍聽之笑囮。又或際此新創。迫於勤諭。雖欲留意於遵行。行之未久。便起頹棄之念。則儀節之詳。文理之密。非不曰煥乎有據。燦然可述。此不過琉璃甁子莫撈摸之斷例也。昨因批旨。使時原任諸僚。齊會本閣。各陳獻替之見者。惟予必欲修擧之意。良亦苦矣。卿等能不曰不已煩乎。一二參差之論。益宜商礭。期底爛漫同歸之地也。然其嗣後遵守之責。更有望於卿等也。
정조 5년 · 강
命久勤售奸。期於無犯。
정조 5년 · 목
敎曰。法猶器也。在人置之之如何。是以善造器者。盛水而亦不漏焉。人爲未盡善。欲責于器。器果奚罪。近日酬應事。率多法不善用而致之者。方思隨便釐正。而先以久勤之法言之。疏闊莫甚。只憑片紙之虛簿。以決大政時序遷。無怪其校欲售計吏緣爲奸也。今番事。必知其非今斯今。但罪此吏。獨不班駁。所謂法不善用者此也。此後嚴其去來之文跡。防其潛滋之奸竇。以爲期於無犯之地。令兵曹知悉。登對時劃一稟處。
정조 5년 · 강
命久勤冒錄吏校。嚴問取招。
정조 5년 · 목
敎曰。昨因大臣筵奏。雖命依施。更思直令勘律。或慮有未達之隱情。自本營本衙門。久勤冒錄之若吏若校。嚴問取招得情後草記。移送該曹事分付。
정조 5년 · 강
命兵曹執吏金尙一。更覈得情。
정조 5년 · 목
兵曹啓言。久勤冒錄之若吏若校。嚴問取招得情後草記。移送該曹事命下矣。本曹政色前執吏書吏金尙一處。曾以此事。査問取招。而今又依傳敎更爲嚴問。則許多文書擧行之際。未能一一詳審考準。至於累次嚴覈之境。抄出草本。閪失於雜文書中。未能搜得。無可憑考。而隱情有無。自在於各營門將校所供。何敢隱諱乎云云。惟事發明。平問之下。難以取服。依傳敎移送該曹。請更加究問。敎敎以。一吏所爲。推覈何難。而如是其混請照法者。殊甚未安。朝者取服後移送之命。旣出審恤之意。則渠雖蠢頑。抵賴爲事。豈不萬萬病䮚。況語久勤人等有自服者。尤焉敢發明。我國法制所餘者。只是久勤。此又弄奸。後弊難言。不待輸款。宜所嚴勘。而王言亦不可不信。卿其更覈得情後草記。移送法曹。
정조 5년 · 강
訓局。以本院參軍金光秀汰去啓。
정조 5년 · 목
訓鍊院啓言。本院參軍金光秀。庚子六月。久勤仕滿。故依例成送久勤狀於兵曹。而不得遷轉。當年十二月。又爲修報矣。今於成命之下。取考自本院所報兵曹成册。則果無印後加年改錄之跡。而該參軍所供內。符同該吏。加錄五年於抄啓之時云。極爲驚駭。爲先汰去。移義禁府勘處。而臣亦有不能檢飭之失。不腃惶恐。
정조 5년 · 강
命黃處中李龜慶。竝更爲嚴査。
정조 5년 · 목
御營廳啓言。旗牌官黃處中。昨冬都政。與兵曹書吏符同幻弄。四年久勤。以十四年冒錄委折。嚴加査問。則所供內以爲。昨冬都政。萬戶窠窄。勢當薄地。故久勤坐起時。已爲呼訢。初無見政色吏。豈有增年弄奸之理乎。久勤成册修報時。以丙申七月見差。懸注的實。則今此增年委折。實所不知云矣。平問之下。無意直招。爲先汰去。移送秋曹。請以爲勘處。敎以。訓鋉院卽衙門。而尙已平問取服。本廳名以營門。則師律至嚴。而一枚所爲。査之何難。而況十字之加錄於四年之上。亦與他冒錄人之改七爲九。變五增六。尤有大異。則奸狀可謂明若觀火。然猶朝家特加審愼之政。兼軫飮欽恤之意。擧條啓下之後。更有査問後移送之命。渠雖無識。宜其從實直告。以聽處分。而乃反牢諱之不已。又甚獰頑。卿亦於是難免矇然之責。此草記勿施。果無所犯與否。更爲嚴査。無或如前汎忽也。○禁衛營啓言。軍官李龜慶。與兵曹書吏。符同幻弄。七年久勤。以九年冒錄。今於現發之後。嚴加査問。無意直招。今方移送秋曹。以爲勘處。而作奸之事。出於幕屬。臣之不檢之責。不勝惶恐。敎以。朝者査問取服後。移送刑曹爲敎者。雖於如渠蟣蝨之徒。不言有未達之幽隱而然也。觀此草記。渠之一向粧撰。誠極無嚴。而旣有取服後移送之命。命令當信。況訓鍊院之所平問取服者。以營門紀律。豈難究覈。卿其更爲嚴査。待輸款後草記。
정조 5년 · 강
命時囚。皆以今日照律。
정조 5년 · 목
敎曰。滞囚可悶。連値齊日。時囚皆以今日草記照律。
정조 5년 · 강
勘放時囚趙時俊等。
정조 5년 · 목
義禁府啓言。時囚皆以草記照律事命下矣。時囚罪人趙時俊照律。杖八十收贖。奪告身三等。放送。尹行晉申大尹等。傳旨內。試券非表伊論。而初不致意。又未成篇。此兩人亦非明經生。則尤焉敢如是䙝慢。其怠忽欠敬之罪。不可無罰。竝拿處。罪各杖八十收贖。奪告身三等。放送。許晊李彥五等傳旨內。文臣製述時。入庭不作。依定式推考。罪各笞四十收贖。請附過還職。敎以。如有功議。各減一等。尹行晉申大尹。以公罪照勘。
정조 5년 · 강
命時囚朴光迪照律。
정조 5년 · 목
義禁府啓言。楚山前府使朴光迪。當初朴亨道殺獄檢狀不以實。今又粧撰。終不吐實。所當請刑。而曾經宣傳官。請除刑推議處。敎以。以草記議處照律。
정조 5년 · 목
予謂趙興鎭曰。今年日記。盡爲修整乎。興鎭曰。自正月初一日。至二十七日。皆臣所當日日記。而未及修整以納矣。予曰。昨年日記。雖未得盡修。今年日記則必爲卽日修整似好。自今以後。則入侍罷後。卽爲修納。予曰。前承旨申應顯。何不入來乎。敬養曰。自鄕上來時。路見不潔之物。故不得入來之意。言送政院矣。予曰。牌不進乎。敬養曰。身到闕外。送牌於院中。曰進則進矣。非可以牌不進呼望。而旣視不潔。不可入闕云。而直爲歸家矣。予曰。聞前承旨申應顯。納牌歸家。非牌不進云。俄者傳敎還入。
정조 5년 · 강
遞承旨申應顯宋煥億。以金宇鎭鄭志儉代之。
정조 5년 · 목
因應顯牌不進罷職傳旨。敎以。勿罷。今姑許遞。前望單子入之。 敎曰。宋煥億。聞以不得入肅之事。有難謝命云。今姑許遞。前望單子入之。
정조 5년 · 강
以沈念祖爲大司成。前望也。
정조 5년 · 강
命實錄纂修。董督畢役。
정조 5년 · 목
敎曰。實錄廳摘奸史官書入年條。已校正者只是六年。半校正者亦不過四年。若此。則十年內。將無汗靑之期。設廳凡幾年矣。堂郞若能自初動念做工。安有是乎。粤在 先朝事故費屢歲而編摩之後告成。則無出如干時月。獨於近年。如是其遲滞者無他。史局之臣。勤於奉法。大不如古也。今則必須十分董督。然後今歲內或可畢役。以此意摠裁官知悉。所謂改纂修之名。終未妥當。今之所謂改纂修者。從後觀之。安知不若前纂修之疏漏也。今後如非不得不改纂修外。一竝仍舊貫付之校正。而史官書啓。猶欠分明。更令實錄廳。仍舊件校正幾年。改纂修件中。當爲仍用者幾年。當爲改修者幾年。已改修者又幾年。秩秩區別具草記。以別單卽爲書入事。分付。
정조 5년 · 강
命漂民當年身役。特爲蠲免。
정조 5년 · 목
敎曰。觀此問情。許多漂民之流泊屢萬餘里。過三年始還。而擧皆生存。極可奇幸。各人等。令該廳。優給衣糧後。解送本土。漂風民人。前後何限。而出沒死生。未有甚於此輩。宜示矜恤之意。令本道。當年身役。特爲蠲免。
정조 5년 · 강
命回還漂民下去時。各道善爲饋食。騎馬替給。
정조 5년 · 목
備邊司啓言。北京回還漂民全羅道靈巖人李再晟等男女十二名。縣次替送。纔已上來。故使本司郞廳。詳細問情後。所供辭緣。別單書入。而今無留置更問之事。下去時分付沿路各道。使之善爲饋食。所騎別馬。次次替給之意。請亦爲分付。從之。
정조 5년 · 강
命備局行公堂上。一倂重推。
정조 5년 · 목
因備邊司漂民問情別單。敎以。近日所謂備郞。皆是不事事之徒云。而此等按例擧行之問情。如是其不能成樣。反不如澄府文書。如許備郞。將焉用爲。若使事知司吏。出意見問情。則必勝於此矣。今番漂到人。經累萬里。凡所可以問可以知之事。不一而足。名以備邊之司。如彼玩愒。殊極寒心。當該郞廳。令廟堂從重論罪後草記。大臣雖不親庶事。有司堂上之袖手無言。何也。行公堂上。一竝從重推考。
정조 5년 · 강
命金尙一移法司。照法勘處。
정조 5년 · 목
兵曹啓言。金尙一嚴加盤問。則所供內。訓鍊院參軍金光秀久勤。今番則四十五朔報來。而奉事供職五年之後。移遷參軍。通計則合爲九年。而去六月成册。以九年報仕矣。考見六月成册。則九年懸錄的實。御營廳敎鍊官黃處中來言。今番都政窠窄。雖不得遷轉。若加年數。則日後散政。似可遷轉云。故果依渠言。加錄十年的實。禁衛營都提調軍官李龜慶。渠子來言。今番都政。毋論厚薄。必以遷轉懇托。而都政則果爲窠窄。勢難周旋。故加錄三年爲九年的實。竝爲遲晚云矣。所犯如是浪藉。而當初抵賴。尤極痛駭。請移法司照法勘處。允之。
정조 5년 · 강
命李龜慶黃處中。移送秋曹。照法嚴勘。
정조 5년 · 목
禁衛營啓言。軍官李龜慶。更爲嚴問則以爲。渠無往見政吏之事。渠子命說。有此冒錄。無辭遲晚云。其符同用情之跡。初無可疑。而今始吐實。情狀極爲痛駭。請移送秋曹。照法嚴勘。允之。○御營廳啓言。旗牌官黃處中。更爲究問。則所供內以爲。迷劣之致。不知久勤之所重。敢生先爲遷轉之計。果與該吏符同。加錄十年云矣。渠以幺麼校輩。作奸之狀。已極痛駭。而初不直招。今始取服。究厥情狀。尤爲巧惡。請移送秋曹。照法重勘。允之。
정조 5년 · 강
勘放時囚尹師國等。
정조 5년 · 목
義禁府啓言。時囚罪人尹師國。以草記照律事判下矣。加分事。以冒犯納供。而至於燼餘米分徵事。穀旣成灰。不可不分給。吏逋穀未了事。職爲徑遞。不得不未了。狀啓事。亦不過文字間不察。以草記照律。罪杖八十收贖。奪告身三等。請放送。敎以。如有功議。各減一等。又啓言。時囚罪人朴光迪。以草記照律事判下矣。觀此所供。見責營門。募出干證等事。極口發明。行檢時文券與題辭。方此待令云。則雖不可直歸之罪科。檢驗事體。何等至嚴。三日後始乃行檢。已極稽緩。而自縊假縊之間。詞證旣未俱備。傷㾗又不明的。則直以死後假縊懸錄者。萬萬可駭。罪杖八十收贖。奪告身三等。請放送。敎以。如有功議。各減一等。
정조 5년 · 강
命金光秀。特爲放送。
정조 5년 · 목
義禁府。以訓鍊院參軍拿囚啓。敎以。朝家自有弦韋之政矣。均是冒錄。而此人則一問直服。殆無異自首。比諸禁御營事。不啻超越。見職旣已汰去。復何必混同照律。特爲放送。
정조 5년 · 강
重推知實錄事金夏材。
정조 5년 · 목
敎曰。實錄堂郞進不進單子。則皆以進字。一例書呈。而今聞摘奸史官所奏。同知實錄事金夏材。侵申不來云。近日短晷。申後仕進。則可看幾許板。能做幾許行乎。或欲留宿。故爲晚到乎。否則極可寒心。怠忽之習。不可無警。實錄廳當該堂上。始先從重推考。此後申飭。
정조 5년 · 강
召見纂修堂上趙㻐金夏材。大司成沈念祖于誠正閣。
정조 5년 · 목
予曰。卿其加資後。今始見之矣。纂修事幾何董役乎。㻐曰。幾至半役。而若以數三人加出纂修。則似可速矣。予曰。雖欲以加差。有誰可合之人乎。見今朝著俱空。是實可悶矣。至於吏參。仍置史局。凡諸行公。都不來參。是亦不成說矣。今玆校正之役。只一堂上當之乎。㻐曰。臣之一人。只當校正。故史役如是稽滞矣。予曰。年前纂修。盡爲改纂乎。夏材曰。臣方當纂修之役。而人見各有不同。故不得不全編改修矣。予曰。如是而遷延屢歲。事甚可悶矣。何以則可以速成乎。㻐曰。人員數少。史草浩大。雖以一番考閱。多費日字。自然遷就。如欲速成。則加出纂修之外。無他道矣。予曰。纂修堂上。以曾經文任人差出乎。㻐曰。然矣。予曰。以卿所見。全無可人。雖以凡參判參議中。以爲差出。似好矣。㻐曰。只取其才識。何必以官職差任乎。是實無妨矣。予曰。加數差出。則今年內可以訖役乎。夏材曰。若以校正二人。纂修三人加差。則庶可訖役矣。予曰。汗靑無期。一時極悶矣。摠裁官將何以爲之乎。㻐曰。摠裁官亦以是爲悶矣。予曰。年前纂修中。草草纂出者。卿其改修。其中稍勝者。以爲仍舊貫編成。似好矣。㻐曰。當如聖敎。而法例則不可不改撰矣。予曰。渾一年史草纂出者。當爲幾卷乎。㻐曰。或爲一卷。或爲上下卷矣。予曰。郞廳其果優足乎。㻐曰。然矣。予謂念祖曰。本閣節目。已爲批下。而今日命召。卽以泮宮事耳。今以爾俾授大司成者。欲以久掌是職。丕振文風故也。泮儒之旬題月講。必須另飭。欺期有實效也。予將暇日召試。以觀其勤慢耳。念祖曰。月課之式。廢已久矣。若以依式講製。且爲時時召試。則文化之大振。庶可見矣。予曰。至於節製之時。泮儒到記。當來日收來。故其數夥然。若非節製。則便同空齋。之士習亦可怪矣。念祖曰果然矣。予曰。爾其董飭多士。連試講製。使之日遊黌舍。以致作成之美也。念祖進內閣講製節目。予曰。間有改點處。典一提學領相。更爲釐正好矣。
정조 5년 · 강
命承旨徐有防朴祐源敍用。
정조 5년 · 목
敎曰。不過無情。意在飭勵。前承旨徐有防朴祐源敍用。
정조 5년 · 강
召見承旨徐有防金宇鎭。閣臣鄭東浚徐鼎修于誠正閣。
정조 5년 · 목
予曰。日前事。不過無情。意在飭勵。有何介懷於承宣輩乎。有防曰。臣等厚被聖恩。無一報效。不勝惶懍之極矣。予曰。近來領府事。凡百何如。宇鎭曰。姑無大段疾恙矣。予曰。俄者以講製節目。有所下敎於直提學。而更思之。則三次居末及三次不通。無怪之事也。施罰如以罷職爲定。則未免太過。兩次居末及不通。以推考施罰似好。未知何如耶。有防曰。誠如聖敎矣。予曰。俄者所下內閣節目見之乎。東浚曰。入侍有命。卽爲入來。故未及見之矣。予曰。旣已成節目。則凡事一從節目施行。無毫末違越之端。然後可以體予勤勤之意。爾等必惕念行之宜矣。有實名行實事。然後可謂名實相符。若有虛名而無實事。則其可謂勤勤之本意乎。東浚曰。臣等謹當奉命遵行矣。予曰。近來政院事。極爲懈弛。故頃以遵故事修擧之意。縷縷下敎於左副。而承旨輩自今以後。各別收斂。俾爲尊政院之地宜矣。有防等曰。豈敢稽慢。皆當殫竭奉行矣。予曰。前平安監司緘答入來乎。宇鎭曰。姑未入來矣。予曰。罷職則不得仕進於實錄廳乎。有防曰。然矣。予曰。纂修役。可謂汗靑無期也。許多堂上。便同藏鎖於史局。故位著近甚苟簡。亦屬可悶矣。有防曰。誠如聖敎矣。命鼎修入侍。予曰。本閣事幾成頭緖。而尙有未盡條件。儀節之間。且多不備。凡事必須惕意遵行。務從詳悉也。
정조 5년 · 강
命李衍祥。仍任前職。
정조 5년 · 목
敎曰。畀之此任。所取乎謹拙。今番失錯。亦坐於是。乍施薄警。欲責成效。前吏曹判書李衍祥敍用。仍任前職。
정조 5년 · 강
命新差實錄堂上。皆令當日仕進。
정조 5년 · 목
摠裁官金尙喆啓言。漢城判尹蔡濟恭。校正堂上還差。兵曹參判鄭一祥。行副司直洪艮[良:I-PERSON]浩洪檢。請竝纂修堂上差下。敎以。新差實錄堂上牌招。皆令當日仕進。
정조 5년 · 목
敎曰。守令多窠。不容許久曠官。政官牌招開政。長銓方下仍任之命。一體牌招。另加申飭膺命。○以魚錫定爲左尹。李素爲北部都事。初仕也。曺命喆爲礪山府使。李義存爲金城縣令。姜演爲咸平縣監。
정조 5년 · 강
命關西軍丁。新伯下去。査括釐正。
정조 5년 · 목
備邊司。以平安道暗行御史別單回啓。敎以。依回啓施行。而民弊也。關阨也。還穀也。軍丁也。此四條中上三件。繡啓徒傷煩瑣覆奏之語。無怪乎竝屬置之之科。而至於軍丁事。名色幻互。姑捨是。外此加錄虛錄之數簽老簽弱之類。若是顆然。回啓中泛然說去。大欠有司掌法之體。近來外邑此弊。雖曰無邑不然。苟能明搜公塡豈有是也。以此嚴飭本道。新道伯下去。更加親執査括。逐一釐正後狀聞。
정조 5년 · 목
予曰。吏議之政注。其果善爲。而至於曾經吏判尹東暹。副擬於李命植之下。似涉如何。志儉曰。然矣。予曰。副修撰李謙彬。解由勿拘事分付。予曰。注書往于實錄廳。摘奸以來。
정조 5년 · 강
命別軍職付樞銜。兵判稟處定式。
정조 5년 · 목
敎曰。年前已自姜五成事。每欲下敎而未果。別軍職之隨品例付中摳。事面不可與空闕衛將。比而同之。則嘉善衛將。例付同知。嘉善別軍職。不付同知。焉有如許政格。此蓋間有秩卑別軍職。或創此例也。此後士夫別軍職。至于知事。隨其品遞等付樞銜。秩卑別軍職例付樞銜。當止何窠。更令兵判參商。登對時指一稟處定式。
정조 5년 · 강
命平安監司鄭尙淳緘答勿施。推考分揀。
정조 5년 · 목
因平安監司鄭尙淳緘答。敎以。勘報於京司之簿。半分統摠之案。而年復年來。無等無之云爾。則與向日右相之言無異。而獨罪時監司。殊非綜核之政。亦無可斷之律。此緘答勿施。推考之命分揀。無論本事之如此如彼。御史之驟見此兩邑之不足。不覈他各邑之有裕。致煩登聽。太欠詳悉。該御史推考。
정조 5년 · 강
遞校理柳孟養。副修撰權以綱。以李時秀李謙彬代之。
정조 5년 · 강
命別軍職曺學臣李潤彬王漢禎。竝仍任。
정조 5년 · 목
敎曰。罪則微眚。番則苟簡。況於向者臺言出後。其在嚴內外之道。新差尤合審愼。前別軍職曺學臣李潤彬王漢禎。幷仍任。
정조 5년 · 강
有政。吏曹參議李敬養。兵曹判書洪樂性進。
정조 5년 · 목
敎曰。在外三司竝許遞。政官牌招開政。○以李濟萬爲掌令。柳孟養爲獻納。權以綱爲正言。徐鼎修爲副修撰。金鍾秀爲左參贊。李福源爲知經筵。李命植爲知春秋。李衍祥金魯鎭爲同成均。邊得讓爲副摠管。元厚鎭爲洪忠兵使。
정조 5년 · 강
召見承旨徐有防鄭志儉金宇鎭。閣臣鄭民始徐龍輔鄭東浚于誠正閣。
정조 5년 · 목
東浚擎進講製節目正書。予曰。依節目爲之。予曰。春雨太頻。甚可悶矣。有防曰。牟麥値雨多損云矣。予曰。直提學詣闕。則直爲入侍。節目草亦爲持入事分付。予曰。趙興鎭出去調病事分付。提學鄭民始進伏。予曰。節目草幾何正書乎。民始曰。只以半伴件正書。故今以本草持來矣。
정조 5년 · 강
御誠正閣。行晝講。知事徐浩修。特進官李命植。承旨柳義養。玉堂洪文泳趙鼎鎭。假注書趙衍德。記事官趙錫晦李集斗。宗臣雲峯君杫[杺:I-PERSON]。武臣白東毅。
정조 5년 · 목
講孟子。○浩修曰。人物考目錄。沈念祖已爲抄出。而稟定然後。可以擧行矣。予曰。以五禮儀續大典。合部纂成何如。浩修曰。五禮儀續大典。自是有國之憲章文物。則以人物考竝錄撰出。似涉如何矣。予曰。然則人物考。各部以成似好矣。予曰。實錄廳多年設役。而物力甚難。以內閣印役似好。校正官不但以本閣堂郞差出。亦以玉堂中某人差定。浩修曰。如是則甚好矣。
정조 5년 · 강
命故判書李晚成李弘述。卽爲議諡。
정조 5년 · 목
校理洪文泳啓言。向者謁 陵之日。特贈金省行徐德修職。繼以有四忠祠致祭之命。臣固以欽頌。而故判書李晚成。頃年諡坐時。諡狀入來。則因議諡人引謙嫌。尙此稽滞。故判書李弘述。諡狀已到。而亦未議諡。況當舊甲重回之歲。特命本館。卽爲議諡。尤有光於聖德。故敢此仰達矣。敎以。所奏甚好。依爲之。
정조 5년 · 강
奉謨堂奉審。命依於義彰義宮例。定式擧行。
정조 5년 · 목
奎章閣提學鄭民始啓言。 奉謨堂奉審。依於義彰義宮例。間一年春季朔。本閣堂郞與戶曹堂郞奉審修改事。曾有下敎矣。請自今年爲始。定式擧行。從之。
정조 5년 · 강
命檢書官無實職者。本閣草記付軍職。
정조 5년 · 목
奎章閣提學鄭民始啓言。檢書官旣是兼銜。又無祿窠。卽今見帶之人。雖以本職受祿。而若遞本職。將無歸屬處。此後檢書官。如有無實職者。自本閣草記付軍職。以爲受祿之地。本閣大廳直。只是一人。不可無變通之道。而典涓司書員一窠。有名色而無實用。以此窠移屬本閣。請加出大廳直一名。從之。又啓言。日前以罷宮折受之地。移屬本閣事。筵稟蒙允矣。今則有從他區劃之道。不必以此移劃。請原擧條勿施。從之。
정조 5년 · 강
命文臣講製節目。卽爲頒布。
정조 5년 · 목
奎章閣。以文臣講製節目書入啓。敎以。卽爲頒布。使諸文臣。欲爲肄習。當自開月設行。以此知悉。
정조 5년 · 강
命親臨講製時。各司進排。切勿循用試取殿座例。
정조 5년 · 목
敎曰。講製節目。旣已啓下。凡百擧行。不可不預爲定式。親臨時講。則告牲栍官給册官書講紙官。檢書官中啓下。一依武講時訓鍊院差修官例。呼名官亦以檢書分定。各差備官。前期一日。自本閣單望單子修整入啓。御覽册。以內閣所藏本。朱吐考校誤字。傍邊書異音。亦依弘文館御覽册子例備置。以待御覽。及試官講官册子入置時。句管出納。則司卷領籖中二人差定。製則入門官收券官。以檢書官臨時啓下。賓廳講時。亦依此例擧行。服色則雖於親臨時。皆時服爲之。試官率講官。只行四拜禮。懸題時宣敎節次不可闕。此則入侍承旨爲之。只贊儀一人東西唱引儀各一人待令。此非殿座。凡係各司進排及以至遮帳排設等事。切勿循用試取殿座例進排事。預令戶兵曹各該司知悉。旣是每月屢次爲之之事。則有一毫貽弊經費。是豈本意。另加申飭。
정조 5년 · 강
命宣傳官月試旬試節目。勿用殿座例。
정조 5년 · 목
敎曰。文講武講。文製武射。正如車輪鳥翼。不可偏廢。宣傳官月試指南講及圖陣旬試弓馬之技。成出節目。旣命揭板。而事體猶與文臣稍殊之。故原節目親臨一款。姑不磨鍊。而或間月一次。或間數月一次。當親臨。或試講或試陣或試弓馬。預令知悉。無或怠忽。親臨時試官。略倣文試例。備二員爲之。將臣兵判。自兵房列書望筒受點。給册官及呼名官告牲栍官。亦訓鍊官中待令。講則不過所已講數板內。抽牲栍試之。射亦依內試射例爲之。但行率擧子肅拜節次。其外進排等事。切勿用殿座例事。一體分付各司。
정조 5년 · 강
吏曹判書李衍祥上疏乞遞。賜例批。
정조 5년 · 강
命吳載衍等捧供。
정조 5년 · 목
義禁府。以備邊司郞廳吳載衍。前渭原郡守李格。寧城前僉使金鼎澤拿囚啓。敎以。捧供以聞。
정조 5년 · 목
義禁府。以成均典籍許晊。承文校檢李彥五。前承旨宋煥億拿囚啓。敎以。分揀放送。
정조 5년 · 강
遺承旨詣先農壇。奉審摘奸。
정조 5년 · 강
召見承旨徐有防。翰林金載瓚于誠正閣。
정조 5년 · 목
予曰。禮房承旨姑未作奉審之行。卽爲入侍。徐有防進伏。予曰。上番翰林入侍。金載瓚進伏。予曰。講製幾何做得乎。載瓚曰。姑未着力矣。予曰。承旨出去後。卽爲奉審以來。
정조 5년 · 강
召見承旨柳義養于誠正閣。
정조 5년 · 목
予曰。徐奉朝賀明朝入侍事分付。予曰。講製連爲設試。則似有實效矣。義養曰。此亦湖堂一體矣。予曰。二十人。以一日應製。則似有未畢之慮矣。義養曰。一日可畢。予曰。桂坊之官。不可不擇差文學之士。而有誰可合人乎。爾或有聞名之士矣。義養曰。文學之士。近果絕無而未聞矣。大抵京華子弟。初無文筆。而一登進士。則輒擬參奉之仕。至於外方文士。雖有學高而望重。每屈公車。終不得筮仕。是實慨世者矣。予曰。有文學儒生。俾差守奉之官似好矣。義養曰。是亦年滿四十而後。以爲得差矣。予曰。年滿亦可欠矣。
정조 5년 · 강
召見下直閫帥守令于誠正閣。
정조 5년 · 목
平安兵使李昌運進伏。予曰。卿則素知其勤榦。不待下敎。而想必善爲矣。今聞多有弊瘼云。期於釐革也。昌運曰。當竭力圖報矣。洪忠兵使元厚鎭進伏。予曰。爾之爲倅。其果未久矣。以中考遞來乎。厚鎭曰。然矣。豐川府使李萬育進伏。予曰。前官之事。勿爲蹈襲。必以善治爲期也。咸平縣監姜★(亻+寅)進伏。予曰。以副擬擬批下。爾其下去。若不善治。則是予之責也。金城縣令李義存進伏。予曰。爾其悉心爲治也。礪山府使曺命喆進伏。予曰。曾經幾處守令乎。命喆曰。連過三邑矣。予曰。準瓜乎。命喆曰。求禮則以中點下。其後除得茂長縣監。仍移洪州營將。以逋欠事。爲五年禁錮矣。予曰。爾爲誰家族也。命喆曰。與曺允亨爲十一寸親矣。松禾縣監南寅老進伏。予曰。爾以漢城判官。曾爲入侍乎。寅老曰。然矣。予曰。爾是初倅。必須善爲也。承旨柳義養曰。俄者徐浩修。傳以奉朝賀言曰。有册名。然後可以開役云矣。予曰。從當有下敎矣。濟州牧使金蓍耇進伏。予曰。曾經幾邑乎。蓍耇曰。爲四邑矣。予曰。濟州本以海島劇邑。素多弊瘼。且王化未及之地。爾其必盡撫摩之策。以爲蘇殘之道也。蓍耈曰。當殫竭奉公矣。
정조 5년 · 강
御誠正閣。行晝講及次對。知經筵徐浩修。特進官鄭民始。承旨鄭志儉。玉堂洪文泳徐鼎修。假注書趙衍德。史官金載瓚李集斗。宗臣安川君烓。武臣副護軍趙㠎。
정조 5년 · 목
講孟子。○領議政徐命善曰。屢豐之餘。而水太頻。前頭之慮。極爲不少矣。予曰。牟麥多損云。然否。命善曰。是則姑無受傷云矣。予曰。都監中軍。久曠其職。洪忠新兵使。從速下送也。命善曰。非但此也。禁軍別將事。亦甚可悶矣。予曰。然矣。右議政李徽之曰。臣昨詣實錄廳。以觀史役。則擧皆董役。果有飭敎之效。今若以此堂郞。移差他職。則必多所妨矣。予曰。若專任此人。則冬前其可畢役乎。徽之曰。如是董役。則冬前庶有告成之望矣。予曰。江華留守。久留史局。念其邑事。亦甚可悶矣。命善曰。然矣。是故渠欲遞任。而未敢云矣。徽之曰。有妨官事。則許遞史局之任宜矣。予曰。史役之勤董。專恃此人。何可許遞乎。未知出守沁都。今幾月也。徽之曰。姞未滿一年矣。予曰。今此沁都。當有春奉審之行。而本府多有擧行之事矣。留守則以其史局之役。有難飭送。顧念彼此事。不成說矣。命善曰。奉審之除。不可無留守。而如是牽礙。極爲悶慮矣。兵曹判書洪樂性曰。軍門久勤事。定其方榦。然後可無日後弄奸之弊矣。予曰。今番事。豈但爲該吏之事乎。樂性曰。該吏之罪。自下當治。而前兵判。則非是慢忽也。見欺於下吏而然矣。命善曰。該營則以實直報。而緣於下吏之弄奸。有是錯誤矣。予曰。前兵判謂之以綜密。而如是擧行。尙用爲怪矣。命善曰。久勤開坐。亦未設行。故果有是弊云矣。予曰。予以委畀之意。任其軍國之事。而不能善注。其在責備之道。實爲慨然矣。予曰。吏判曾在西銓時。勤心秉公。故特移東銓矣。至於頃者堂疏之蔑公懷私之說。果涉太過矣。兵判則自是三軍門提調。凡於事爲。善爲察飭。無得如如許之弊也。樂性曰。前全羅兵虞侯張成漢加資事。年前有所回啓。而其時有故。未得擧行矣。今聞服闋云。不可不仰稟。然後可以擧行矣。予曰。以書啓爲之也。樂性曰。吏隸輩掌標。有難畫一之規。故依數出給。而今則異於前日。其所紙牌。以爲除減似好矣。予曰。從好爲之也。予曰。左副向時。何不言紙牌乎。時偉曰。書吏則本無掌牌。而一自嚴禁之後。下隸輩初不用紙牌。故今則無矣。樂性曰。以跟隨事言之。備堂之入門也。陪吏本無掌標。故雖或有攔入。有難現捉矣。予曰。此是兵判所可察飭。而亦在其人之勤慢矣。樂性曰。聖敎至當。如得一人。則可以責任矣。予曰。非但判堂。亦在於郞廳之善爲禁察矣。近者朴行淳。凡於供職。每多謹實。予甚嘉尙。而其外郞廳。不善擧行。甚可痛矣。至於承宣。可謂近侍。而亦不爲修擧之任。尤極怪矣。其在三令五申之道。姑未深責。而後若有如是之弊。則決難容貸矣。古則謂君門如海。而今則君門如市。不無慨然於今日在庭之臣矣。顧今臣僚或曰。今見罷職。明當敍用爲意。全不董飭。此豈群下之道理乎。命善曰。此是臣僚不能仰體聖意。致此壞了之習。事甚可駭矣。予曰。都是情志未孚之致也。予則每以鎭安之道。輒施大同陽春之意。而今兹在庭臣僚。初不奉承此意。凡用痛駭矣。命善曰。臣等親承此敎。筵退後。益加精白一心。以副萬一之責矣。予曰。以科弊言之。終無責效之事。其他條件。亦不修擧。予實爲怪矣。翰注今亦在座。其於講製事。必須勤課。俾有實效也。命善曰。講製一節。固是盛事。而初雖有攻苦之心。後必有成效之工。臣等不勝其欣幸矣。予曰。內閣節目。今已備定。使之申飭也。民始曰。講製擧行時。以啓辭入稟乎。予曰。依政院例爲之。予曰。都監中軍李漢泰。爲人甚善矣。命善曰。前是居官。事多勤健矣。予曰。年老可惜矣。予曰。李敏秀果何如也。樂性曰。臣果招見。則博覽通史。亦閑文筆。而兵書則只讀三略云矣。臣問其刑形勢。則答以家甚貧殘。有難供職於宣傳官云矣。予曰。宣傳官廳講射節目。卿其見之乎。樂性曰。臣果見之。而如是肄習。則極甚好矣。予曰。無論文武。各鍊其藝。則必有大效。豈不好哉。兵判必爲申飭也。樂性曰。臣當聞命另飭。而亦以將臣。每每董飭則好矣。予曰。武將自是武宗。益加申飭也。向日軍職廳事。欲觀來效。故有是敎矣。命善曰。其時下敎。尙不勝欽歎矣。予曰。宣傳官中。有可合人乎。命善曰。臣亦聞之。實無其人矣。予曰。此甚可悶矣。命善曰。以經歷僉正中。差出宣傳則似好矣。予曰。以是擧風。則似有可觀矣。樂性曰。陞通之階。只有訓副二窠。而此則有難輕通矣。予曰。前兵判之誤擬副正。果是初政而然乎。命善曰。然矣。樂性曰。宣薦則亦異於訓鍊副正。而殆同弘文錄。專觀門地矣。予曰。予知其前兵判本意。而此可謂有過不及之嘆矣。今此尹敬喆。豈可公然棄置乎。其時下敎。只有太驟之嫌。故有所云矣。予曰。湖西御史去於何處乎。命善曰。奉命幾至半年。尙不入來。甚可怪矣。予曰。此月內復命。在渠爲宜矣。命善曰。朴祐源爲人。極甚精詳。曾於御史時。善爲覈實云。以此差送完伯。恐合宜矣。予曰。好矣。曾聞全伯。素稱難治。而此是三南中國之府庫矣。命善曰。果然矣。予曰。前吏判之責敎。豈有深意而然乎。今見出仕。甚用嘉尙矣。命善曰。然矣。臣於向日之言。初非指的之事。而其所引此爲嫌者。甚可怪矣。予曰。兵判政事。近果善注。亦甚可嘉矣。
정조 5년 · 강
命大政時久勤懸錄。該所在親呈本曹。
정조 5년 · 목
兵曹判書洪樂性啓言。大政久勤去來文蹟。防其奸竇事。登對時劃一稟處事命下矣。禁軍及各營門各衙門久勤報來時。自前各人名下。懸錄年數。而該營大將。與該衙門堂上。或着銜着署以送。此雖出於審愼之意。而其所弄奸猶如此。今後則每當都政時。該大將及該堂着署等事。依前爲之。又書行首掌務之姓名着押。而該所任親呈本曹。本曹堂上親執考準。則似爲防奸之道矣。請以此定式。從之。
정조 5년 · 강
命秩卑別軍職付樞銜。無過同僉知。
정조 5년 · 목
兵曹判書洪樂性啓言。秩卑別軍職例付樞銜。當止何窠。登對時指一稟處事命下矣。今則士夫與秩卑人。宜有區別之道。依聖敎士夫則隨品遞付。至于知事。至於秩卑人。則雖階高。隨品遞付。無過同僉知。請以此定式。從之。
정조 5년 · 강
命吳載光。今日政。相當職備擬。
정조 5년 · 목
敎曰。吳載光事。亦甚可矜矣。言其家閥。則可謂好矣。言其官職。則亦云屈矣。渠以薄過。其爲降資。已過三都政。今後通擬。未或無妨矣。命善曰。聖敎至此。不勝欽仰。而唯在自上處分之事矣。
정조 5년 · 강
命鄭昌聖。申飭行公。
정조 5년 · 목
敎曰。經筵在外實病及史局人竝許遞。鄭昌聖申飭行公。
정조 5년 · 강
命湖南衙祿公須結數。依他道例。竝錄元結摠數。
정조 5년 · 목
戶曹參判鄭民始啓言。各道衙祿公須位結數。皆入於元結摠數。而湖南則獨爲區別除出。不入元摠中。故本廳收租案。不得磨鍊。必待本道收租案上來後。始知應下贏餘之數。而不得不仍留本道。不但事甚疏漏。他道所無之例。獨行於本道者。亦涉斑馶。此後則依諸道例。竝錄於元結摠數中之意。請分付該道。從之。
정조 5년 · 강
命江華中軍。以二十四朔瓜限定式。
정조 5년 · 목
兵曹判書洪樂性啓言。江華中軍朔數。前則以三十朔爲瓜限。而乙酉年。因故奉朝賀洪鳳漢所啓。兩都兩界中軍。作爲陞堂上窠。依營將例。二十四朔定式遵行矣。統禦營移設後。其時留守。以有履歷人自望帶去之意筵稟。而朔數則元無改定矣。時中軍許任之二十四朔瓜限。滿於今二月。故昨冬都政時。前判書李性源。以依前期三朔出代之意筵稟。則有後日問于大臣處之之命云矣。請下詢大臣處之。予詢大臣。領議政徐命善曰。官制不可續續變通。當初旣以新資窠二十四朔爲定。則舊資之間間差出。無所不可。而今以舊資之故。增其朔數。恐未知其妥當。依前定式。以二十四朔爲瓜限似好矣。右議政李徽之曰。臣意亦與領相同矣。從之。
정조 5년 · 강
遞全羅監司徐有隣。
정조 5년 · 목
領議政徐命善啓言。全羅監司徐有隣。赴任已及三載。情私亦難强迫。請今姑許遞。從之。
정조 5년 · 강
命未下直閫帥守令。竝令當日辭朝。
정조 5년 · 목
領議政徐命善啓言。方當分糶課農之時。守令曠官。一日爲悶。閫任交符。亦係緊急。未下直閫帥守令。請竝令當日內辭朝。從之。
정조 5년 · 강
命鴨島契人。海西小米。參酌劃給。
정조 5년 · 목
領議政徐命善啓言。鴨島草薍。前冬聞被燒燼。將不得進排。契人輩引曾前水患時劃給海西小米之例。呼訴不已。被災顧恤。京外無間。且有可據之已例。令該曹詳考前例。請參酌劃給。從之。
정조 5년 · 강
命戶曹貢人授價。次堂擧行。
정조 5년 · 목
領議政徐命善啓言。二月卽戶曹元貢別貿大等授價之月也。戶判旣無今月內入來之望。次堂則不欲下手於他人重記。以致許多授價。將未免踰限。貢人輩。旣以授價遲速。爭得利害。則民情之抑欝。不是異事。申飭次堂。請使之卽爲擧行。從之。又啓言。貢人授價米。今月出給者。當爲二千石。而若過今朔。則貢人之所損。將至二百石矣。見今戶曹無他錢射財。只有封不動錢。而參判則以其判書之不上來。初不欲下手。推諉過時。若此不已。則貢人之爲害。甚不貲矣。卽令次堂出給。實爲宜矣。可之。
정조 5년 · 강
飭京外儲穀之方。
정조 5년 · 목
領議政徐命善啓言。三年耕必有一年蓄。卽古人經遠之圖也。今當年穀之屢登。適此春雨之極備。先事之慮。政宜及時留意。而小民無知。只幸目前如土之賤。不念他日懸磬之憂。須有朝家之申飭。庶無村閭之浪費。分付京外。勿論官民。凡係儲穀之方。務相經理。各自峙積。請俾免輕散虛耗之弊。從之。
정조 5년 · 강
命信蔘價本作米。別爲糶糴。以爲積峙緊用之地。
정조 5년 · 목
領議政徐命善啓言。信蔘撤貿後。價本之還作小米者。至昨年旣準元數。還爲會錄。又以其剩餘錢作米。二千一百四十六石矣。此則便是數外。歸屬無處。若不一番定奪。易致移劃消融之弊。臣以爲信蔘。今雖撤貿。必有日後多入價本之時。今此作米。別爲糶糴。自備局句管盡分。全耗年年添錄。以爲積峙緊用之地似好。請以此分付道臣。予詢右相。右議政李徽之曰。臣待罪箕營時。知信蔘貿得次價本。在於江界。而許多錢貸。留置邊地。不無中間虛疏之弊。故論報備局。貿米糶糴。以爲日後國家需用矣。臣歸後。舊伯鄭尙淳善爲區處。已盡貿置。此是備局句管之物。不宜中間消瀜。別爲盡分取耗。年年添錄。以待不時之用誠好矣。從之。
정조 5년 · 강
差下備堂鄭尙淳李衍祥。
정조 5년 · 목
領議政徐命善啓言。戶曹判書鄭尙淳。吏曹判書李衍祥。備堂還差。李衍祥仍察有司之任。鄭尙淳請貢市堂上差下。從之。
정조 5년 · 강
命判尹蔡濟恭。兵曹參判鄭一祥。同義禁洪檢。竝許遞。以專史局之役。
정조 5년 · 목
右議政李徽之啓言。史局事一時甚急。而實錄堂上蔡濟恭鄭一祥洪檢。或帶詞訟劇務。或帶侍衛重任。宜有變通之道。竝爲許遞。以專史局之役。而今當自上日開講筵之時。金夏材鄭一祥。竝帶經筵之任。有妨史役。請亦爲許遞。從之。
정조 5년 · 목
以李顯永爲應敎。權導爲判尹。蔡弘履爲兵曹參判。鄭尙淳金熤爲知經筵。兪彥鎬徐有鄰爲同經筵。金履運爲假監役。朴敬奎爲慶基殿參奉。田光栗爲崇靈殿參奉。履運以下初仕也。盧瑞國爲鏡城判官。任希敎爲同義禁。朴祐源爲全羅監司。
정조 5년 · 강
差下實錄郞廳柳儞等。
정조 5년 · 목
實錄廳啓言。本廳堂上旣已加差。書役浩繁。郞廳苟艱。前佐郞柳儞崔顯重徐配修。副司果韓永運。承文院副正字柳文養。謄錄郞廳差下。使之察任。纂修郞廳安廷玹。親病猝重。今姑減下。其代前正言李延伋差下。纂修郞廳姜★(亻+寅)外任代。副司果柳河源差下。纂修郞廳洪履健。方在罷散。請權付軍職。允之。
정조 5년 · 강
平安監司金華鎭疏請往省先壠。批許歷省。
정조 5년 · 강
御寶慶堂。行產室廳產圖改貼。提調洪樂性。副提調李★(土+甲)。
정조 5년 · 목
予曰。改貼盡爲之耶。★(土+甲)曰。已爲之矣。予曰。借地法亦讀之乎。★(土+甲)曰。今日則不讀借地法。而日前排設時。已讀之矣。予曰。然則更讀於何日耶。問于吳道烔以奏。★(土+甲)曰。排設日例讀借地法。而此後則無更讀之事云矣。
정조 5년 · 강
召見兵曹參知趙時偉。承旨金宇鎭于誠正閣。
정조 5년 · 목
予曰。闕中往來雜人。終未洞禁。亦何可盡責於兵曹堂郞。而當此今日。異於前日矣。顧今所禁者。非但雜人。若有犯染者。則實難査得。將何以有嚴禁之道乎。時偉曰。臣亦當此日。非不惕念査禁。而至於犯染之人。刑形無外著。固難現捉矣。予曰。暫時往來之人。無或怪也。而至於掖屬。異於他隸。不可不詳察矣。時偉曰。誠然矣。予曰。前者近仗軍士。皆以有根着人差出矣。今玆所立。亦復如前乎。時偉曰。此亦日久事緩。都不如初矣。予曰。暫時 陵行。雖以無根着人。使或衛從。而至於闕中。必以申飭也。時偉曰。本曹軍。殆同軍門待年。每多雇立。故自有無根着之人矣。今於小臣入直之後。曜金金虎兩門。使之嚴守。而終難善飭。大抵闕中下隸輩。每於歲初。受其新牌。以爲往來之標。而歲改則納其舊牌。受其新牌。自是節目矣。近來則此亦法久。而初無納牌新受之事。實沒可考之端。且於今日。査得無牌之人。則謂是工曹下隸。而初無受牌之事云。此必無是理。而前雖有換牌之事。此後則不欲換牌之意。將以草記仰聞矣。予曰。當在此月淸禁之道。益加禁飭也。時偉曰。下隸之無牌人。則轉相換佩。任自往來。此亦難得以査治矣。所謂掌牌。旣無名姓塡刻。則殆同沒字碑。此後則各書其所掌之司。以禁其換牌之弊似好矣。宇鎭曰。院隸輩。實有此弊。不可不一番矯正矣。予曰。闕內鬧如市門。自兵曹必爲操切。若不納其舊牌者。以爲科治。時偉曰。換授其新牌時。各書其司。若有現捉者。則非但吏隸之有罪。該司官員。論罪申飭。宜矣。予曰。此月則自有朔限。必以犯染爲禁。至於掖隸。若或有犯。則自本曹。以爲科治。其頭目招致嚴飭也。時偉曰。當如聖敎矣。予曰。趙興鎭之日記。無月無之。而多至累百日。固難責望。而至於徐正[鼎:I-PERSON]修之日記。尙此遲緩。可謂不成說矣。趙衍德其已修納乎。記事官金載瓚曰。業已修納矣。予曰。泮儒入淸齋。當在何日乎。宇鎭曰。似在初三日矣。
정조 5년 · 강
戶曹參議朴師訥上疏乞休致。賜批。
정조 5년 · 목
疏略曰。臣今七耋已過。一病彌痼。臣於頃歲。當禮經引年之限。效古人告休之章。及承批旨。以三品致仕。典禮稀闊。未蒙允許。惶恐退蹙。不敢復事煩瀆。地部新命。又奚爲而及於臣哉。冒沒承當。則昏迷顚錯。愈往愈甚。臣之伯父故奉朝賀臣弼琦。曾以三品乞休。臣於今日。又蒙恩許。則尤豈不爲臣家之榮乎。乞許休致。批以。爾其勿辭察職。
정조 5년 · 강
召見奉朝賀徐命膺于誠正閣。
정조 5년 · 목
予曰。會典纂輯事。卿其聞之乎。命膺曰。聞于柳義養。而如是撰成則好矣。而定其法例。然後可以開役矣。予曰。經國大典續大典竝五禮儀合編。則果爲好矣。而人物考見漏爲欠。何以則爲好乎。命膺曰。人物考欲爲竝附。而有難取捨。以六典人物雙書入錄則似好矣。予曰。册名欲以朝鮮會典定名。則古有箕子衛滿之號。似有渾稱之嫌。以昭代會典名焉。何如。命膺曰。若以昭代名之。則似無國代之別。以有明朝鮮名言。則可寓尊春秋之義。而名可以表定矣。予曰。此亦世遠而代異矣。命膺曰。以海東名言。則似或宜矣。予曰。此亦無古今之別矣。第今法例。卿其善定也。命膺曰。當依以六典法例。而其中各書該司。以載事蹟似宜矣。予曰。 先朝典禮。遍載其蹟。或有混淆之弊矣。今則參考文獻備考。分條詳錄。以定名色可也。命膺曰。六曹則當以判堂首書。各曹以庶僚列錄其下。以其聽令之事。載其條目何如。予曰。典禮通考。卿其見之乎。命膺曰。未果見之矣。予曰。此是四典五禮儀竝撰者。以此法例倣成可也。命膺曰。政院則摠管六房。此亦分而統之似好矣。予曰。政院日記。已經火燼。亦無可考者矣。命膺曰。文獻備考。又是各人所撰。故多有亂雜處。以從實考覽似宜矣。予曰。然矣。必以從簡演繹。而曾有手敎者。入於演繹之中可也。文獻備考。則殆同類聚。是可欠矣。此册則與備考稍異其例。以爲撰成可也。命膺曰。我朝則六官之外。又有他司。何以定例乎。予曰。各節目下。書其百司。則似有區別之道。而其於演繹之際。在今典章。無或遺漏可也。命膺曰。以臣管見。有難任自筆削取捨。自上裁定。恐合宜矣。予曰。是實無難矣。財用則竝歸一錄。律文則亦載一編。似甚好矣。命膺曰。大明律則有難盡載矣。予曰。今之所用者。皆是明律。何可減刪乎。命膺曰。然而廣載其文。則不無太繁之弊矣。予曰。其中去其太繁。則似或無妨矣。命膺曰。撰出律文。則文勢似無可勸矣。予曰。卿是熟手。必以善撰也。命善曰。此是典古之資。不可不詳考備錄矣。予曰。典章文物禮樂刑政。盡在於此。必也無遺載錄。而無得如文獻法例。命膺曰。今者所述。都不如古者所撰矣。周禮則以六官定位。當以依此照例。而人物考。則以雙行載錄。甚宜矣。予曰。卿其出去善爲也。
정조 5년 · 강
召見承旨鄭志儉徐有防于誠正閣。
정조 5년 · 목
予曰。今日日氣甚佳。無他消遣。適閱大學。欲與承史論難。承史輪回一讀。相與講論也。仍命志儉。讀大學序。志儉讀奏。仍講文義。予曰。同副足與之論經義矣。有防曰。同副承旨自來以粗解經文。頗有名稱矣。予曰。此豈非勝事耶。有防曰。果如聖敎矣。予曰。此後如有暇日。更擧好矣。予曰。今日同副承旨鄭志儉。粗知經義。時輩中稍可尙矣。有防曰。爲人雅正。文學頗優矣。予曰。夜已深。退去也。
정조 5년 · 강
命金履容。姑爲保放。
정조 5년 · 목
義禁府啓言。尼城前縣監金履容。犯用還粗租。末乃混入停捧。歸之舊還之罪。請刑推得情。敎以。囚供全事發明。而所謂發明之說。與窘遁粧撰。煞有間焉。囚供中該吏事。眞有是也。足係疑端。當初道啓。或未致察此事情而然。更令該道臣査啓。此囚段。姑爲保放。以待結末。鄭亮采。聞是交承。而未及拿囚云。待就理。以此囚供。添問目取招。以爲憑覈處之之地。
정조 5년 · 강
命金鼎澤。草記勘處。
정조 5년 · 목
義禁府啓言。寧城前僉使金鼎澤還穀反作之罪。請刑推得情。敎以。本律草記勘處。
정조 5년 · 강
命吳載衍。分揀放送。
정조 5년 · 목
義禁府啓言。備邊司郞廳吳載衍漂人問情。不能詳細盤問之罪。請刑推得情。敎以。分揀放送。
정조 5년 · 강
命鶴林君焴照律。
정조 5년 · 목
宗簿寺啓言。鶴林君焴。晝講入侍。不卽來待。因傳敎下宗簿寺。觀其緘辭。則泛稱遲晩。請照律施行。允之。
정조 5년 · 강
御誠正閣。行晝講。特進官李衍祥。同經筵鄭昌聖。承旨趙時偉。玉堂李時秀徐鼎修。假注書趙興鎭。史官金載瓚李集斗。宗臣凝善君燨。武臣李潤彬。
정조 5년 · 강
召見平安監司金華鎭于誠正閣。
정조 5년 · 목
辭陛也。○予曰。關西自是雄藩。而近又數遞。必多凋弊。下去後。務從矯革宜矣。華鎭曰。臣謹當奉行矣。予曰。度支重任。非不劇務。今卿出送。意有所在。關西財貨錢穀。便同外度支。欲試卿內外。卿須懋哉。華鎭曰。臣才短識莾。恐負付畀之聖意。不勝惶愧矣。予曰。今行卿果將老乎。華鎭曰。然矣。予曰。今之出外。於卿可謂好事。而予心則久置起居班之餘。今當遠送。不無悵然之懷矣。華鎭曰。雖承促敎。今方辭朝。而下情。則伏不勝耿結矣。
정조 5년 · 강
召見輪對官于誠正閣。
정조 5년 · 목
予曰。箕伯今日離發耶。宇鎭曰。明日發行云矣。予曰。久置藥院。種種召見之餘。今當遠送。予庸悵然矣。宇鎭曰。實緣春巡之迫頭。今雖離發。而顒祝邦慶。未參賀班而去。故不勝耿結之忱云矣。予曰。前所準大學衍[義:I-BOOK]補抄文。與下番繼準宜矣。承旨鄭志儉。與注書李集斗讀準。予曰。幾許準之乎。志儉曰。所準者過半矣。予曰。夜深姞置。更準於後入侍也。
정조 5년 · 강
命御營中軍仍任考例草記。
정조 5년 · 목
御營廳啓言。本廳中軍李明運。自訓鍊都監馬兵別將。擬望受點矣。當此亞將乏少之時。無他可合之人。請仍任。敎以。訓局自是主人。禁御俱在之次。則移擬本局之人。該營請仍。曾有此例乎。不可輕先允下。令訓局考例革記。待下批。自本廳更爲草記。
정조 5년 · 목
訓鍊都監啓言。本局中軍徐有大。別將元厚鎭李文赫。連自本兵。移差別將與內禁將。本局非不欲請仍。而本兵事體。與各營自有差等。故不得請仍矣。本局事體。又與他營自別。他營將官之自本局移差者。前後何限。而他營未嘗有草記請仍之事。則今此御營廳請仍之擧。非但後弊之有關。參考前例。初無可據之意。敎以。觀此草記。事狀瞭如。御廳之近不倣訓局尊本兵之事。遠欲效禁營被問備之例者。豈非失着。衙門第品。尙有尊卑。況營門體統。尤係挨次。當初據遽請仍任。不可無警。該大將推考。本廳或有可據之例。而至於草記之境乎。亦令該廳。枚擧委折草記。
정조 5년 · 강
判下刑曹平安道暗行御史柳誼書啓覆啓。
정조 5년 · 목
因回啓。敎以。依回啓施行。殷山縣刑具之俱不中式。足係蔑法之大者。御史之暫時所執頉者如許。則常時之元不守法。可以知之。卿曹請勘。儘合有司之體。該守令先罷後拿。宣川楚山碧潼孟山等邑。卿曹回啓中論理。亦甚精詳。大抵三省訊杖。苟非設鞫之府。初無可施之人。除非王府所用外。自刑曹未嘗造置。則獨於四邑。有此名色。決知官吏欲諱別杖。瞞告御史。安保其遠外邑規。一創謬例。至于今轉相循襲也。然則不特時守令之罪而已。爲先令新道伯。親執嚴査狀聞後。該守令等論罪一款。更爲稟處。
정조 5년 · 강
王大妃殿人蔘正末二錢重。命十貼製入。楬敎也。
정조 5년 · 목
予曰。藥房提調出去乎。有防曰。俄已出去矣。予曰。都承旨入侍。李★(土+甲)進伏。予曰。藥房。有羅蔘中一片爲一兩重者乎。★(土+甲)曰。雖未搜見。而似有之矣。予曰。然則有自內用之之處。出去後覓入宜矣。予曰。昨日晝講時。玉堂之文義。殆不理會。頗欠緊着。誠爲悶事。講製出後。則似有一分之效矣。有防曰。然矣。講製出後。則人皆理會文義矣。予曰。古之玉堂。所謂講册子。預爲看閱玩繹。以爲副急之資矣。今則不然。終年無開卷之時。便同書自書我自我矣。臨時對册。尋常文義。初不講繹。草草之語。亦不成樣。此豈非大可悶然處乎。是故必欲行講製之規。俾爲肄習。有一半分實效。予之所望也。有防曰。前後下敎。如是懇惻。爲今日臣子者。孰不敢遵而行之乎。
정조 5년 · 강
召見兵曹判書洪樂性于誠正閣。
정조 5년 · 목
予曰。卿以白鬚殘年。爲國忠勤。予甚嘉乃矣。樂性曰。臣本蔑才能。初無效勞之事。而今承下敎。歉悚之極。不勝感泣矣。予曰。俄見御將草記。又爲來到。而本事則訓將所言。似得當矣。樂性曰。今番事。訓將果有所激於兵曹而然矣。予曰。訓將之事。每用嘉尙。而豈有他意而然乎。樂性曰。聖敎誠然矣。而至於此事。果未知如何矣。予曰。都監中軍。今此曠職。事多可悶矣。樂性曰。使卽從速上來好矣。
정조 5년 · 강
副校理李兢淵。以母病陳疏徑行。批許往護。
정조 5년 · 강
命御營中軍李明運。勿爲仍任。
정조 5년 · 목
御營廳啓言。枚擧委折草記事命下矣。取考去乙亥年謄錄。則本廳中軍重器。訓局中軍移差。而其時本廳都提調故相臣尹趾完草記請仍。至蒙允下。故今番本廳中軍之移差訓局別將。果有所草記矣。及伏承該大將推考之命。不勝惶恐。敎以。宿將之言。不可不信。上營之體。不可不尊。然則又不可不扶彼抑此。本廳草記置之。落科之外無他道。中軍勿爲仍任也。
정조 5년 · 강
命盧廷尹。草記勘處。
정조 5년 · 목
義禁府。以南海前縣令盧廷尹拿囚啓。敎以。依本律。以草記勘處。
정조 5년 · 강
勘放時囚盧廷尹等。
정조 5년 · 목
義禁府啓言。時囚罪人盧廷尹勘處事命下矣。盧廷尹慶尙道暗行御史李時秀書啓內。本縣還穀應留數六千七百二十六石零內。一百九十五石加分。法外加分。不可以數小置之。罪杖八十收贖。奪告身三等。請放送。敎以。如有功議。者各減一等。又啓言。時囚罪人李格照律事命下矣。營穀發賣。旣不防報。固已溺職。而致有謗言。亦甚可駭。罪笞四十收贖。附過還職。請放送。敎以。如有功議。各減一等。
정조 5년 · 강
命金鼎澤。收贖放送。
정조 5년 · 목
義禁府啓言。時囚罪人金鼎澤草記勘處事命下矣。還上反作。何等重罪。而身爲邊將。虛錄反作之數。至於四千四百餘石之多。極爲痛駭。罪鼎澤。以功臣子。依法典收贖。告身盡行追奪。又五年禁錮。請放送。允之。
정조 5년 · 강
勘放鶴林君焴。
정조 5년 · 목
宗薄寺。以焴笞五十收贖啓。敎以。功議各減一等。
정조 5년 · 강
命罪人發配時。參量各道各邑罪謫多少。毋使偏聚一處。
정조 5년 · 목
刑曹啓言。觀此平安道暗行御史柳誼別單。則以爲。江邊列邑。前後犯罪被謫者。貽弊民間。宜散處各邑云云。自今以後。臣曹及該府。凡係罪人發配時。參量各道各邑罪謫之多少。請毋使偏聚一處。允之。
정조 5년 · 강
命再明日次對。進定於明日。
정조 5년 · 목
承旨金宇鎭啓言。灣府之使行渡江狀啓。與使臣啓本。多有相左。奏御事體。本自嚴重。邊情謄聞。亦係不輕。而乃有此疏忽不審之失。不可無警飭之道。請從重推考。從之。